**Årsberetning for LIPS 2019**

1. *Årsmøte og valg*

Foreningen for leger i psykiatrispesialisering (LIPS) hadde årsmøte under Psykiatriveka i Bergen 14. mars 2019. Under årsmøtet la daværende leder for LIPS, Miriam Kristine Sandvik, frem årsberetningen for 2018. I forbindelse med årsmøtet ble Jacob Jorem valgt som ny leder for LIPS. Marit Bø, LIS ved Diakonhjemmet sykehus, ble valgt til LIS-kandidat til valgkomiteen for perioden 2019-20 (frem til neste ordinære valg). Forslag til endrede vedtekter for LIPS ble vedtatt ved akklamasjon.

1. *LIPS´ arbeid og aktivitet i 2019*

Det har vært flere henvendelser til LIPS´ e-postadresse (lips@psyklis.com) i løpet av 2019. Hovedkanalen for kontakt med LIS i psykiatri har vært foreningens Facebook-side, som per februar 2020 hadde 315 følgere.

LIPS’ nettverksstyre har bestått av leder for LIPS og LIS-representantene i Npfs underutvalg og i Spesialitetskomiteen. Nettverksstyremøter har vært avholdt månedlig siden juni 2019. Viktige saker i nettverksstyremøtene i 2019 har vært videre strategi og arbeid for LIPS, tiltak for å effektivisere LIPS (bl.a. forslag til endringer av vedtektene som fremmes på årsmøtet 2020), LIPS-seminar høsten 2020 og undersøkelse av kvaliteten på utdanning av LIS i psykiatri.

Det har gjennom styret i Npf, hvor leder for LIPS er medlem, og Spesialitetskomiteen vært arbeidet med en rekke saker som angår LIS. Sikring av kvaliteten på utdanning av LIS i psykiatri var viktigste sak også i 2019. Leder i LIPS, Jacob Jorem, har også deltatt i møter med Spesialitetskomiteen i psykiatri. Jacob Jorem har deltatt i styremøte med LISBUP og har vært i kontakt med andre foreninger for LIS for et tettere samarbeid. Tidligere leder i LIPS, Miriam Sandvik, var delegat og representant for LIPS ved Faglandsrådet 11.-12.09.19 på Sundvolden.

Et av LIPS´ mandat er å styrke internasjonalt samarbeid blant leger i psykiatrispesialisering. LIPS ble invitert til det årlige FYP-seminaret i København i november, og sendte én representant dit i 2019 (Jacob Jorem). Det har også vært kontakt med den svenske søsterforeningen STP, som inviterte LIPS til sin konferanse i januar 2019. LIPS er medlem av EFPT (the European Federation of Psychiatric Trainees) og dette innebærer blant annet at vi blir invitert til det årlige EFPT Forum, som ble holdt i Praha i 2019. EFPT har også et utvekslingsprogram, the EFPT Exchange Program, der medlemmer får muligheten til et kortvarig (2-6 uker) hospiteringsopphold i et annet europeisk land.

1. *Regnskap 2019 (en del av Npfs regnskap)*

Utgifter til faglig arbeid: 4 341 (inkluderer deltakelse for én person på FYP-seminar)

1. *Budsjett 2020*

Inntekter fra Npf: 140 000

Planlagte utgifter: LIPS-seminar: 80 000, reise til EFPT: 30 000, styremøter: 20 000, nordisk samarbeid: 10 000